62023CJ0469
SENTENZA TAL-QORTI TAL-ĠUSTIZZJA (Il-Ħames Awla)
26 ta’ Ġunju 2025 (
*1
)
“Appell – Kompetizzjoni – Konċentrazzjonijiet – Deċiżjoni li tiddikjara konċentrazzjoni kompatibbli mas-suq intern – Rikors ippreżentat minn terz – Ammissibbiltà – Ir-raba’ paragrafu tal-Artikolu 263 TFUE – Locus standi”
Fil-Kawża C‑469/23 P,
li għandha bħala suġġett appell skont l-Artikolu 56 tal-Istatut tal-Qorti tal-Ġustizzja tal-Unjoni Ewropea, imressaq fil‑21 ta’ Lulju 2023,
eins energie in sachsen GmbH & Co. KG, stabbilita f’Chemnitz (il-Ġermanja), irrappreżentata minn T. Heymann u I. Zenke, Rechtsanwälte,
appellanti,
il-partijiet l-oħra fil-kawża li huma:
Il-Kummissjoni Ewropea, irrappreżentata minn G. Meessen u I. Zaloguin, bħala aġenti, assistiti minn T. G. Funke, Rechtsanwalt,
konvenuta fl-ewwel istanza,
Ir-Repubblika Federali tal-Ġermanja, irrappreżentata minn J. Möller u R. Kanitz, bħala aġenti,
E.ON SE, stabbilita f’Essen (il-Ġermanja), irrappreżentata inizjalment minn C. Barth, C. Grave, D.-J. dos Santos Goncalves u R. Seifert, Rechtsanwälte, sussegwentement minn C. Barth, A. Fuchs, C. Grave u D.-J. dos Santos Goncalves, Rechtsanwälte,
RWE AG, stabbilita f’Essen, irrappreżentata inizjalment minn U. Scholz, J. Siegmund u J. Ziebarth, Rechtsanwälte, sussegwentement minn U. Scholz, J. Siegmund u M. von Armansperg, Rechtsanwälte,
intervenjenti fl-ewwel istanza,
IL-QORTI TAL-ĠUSTIZZJA (Il-Ħames Awla),
komposta minn M. L. Arastey Sahún, Presidenta tal-Awla, D. Gratsias, E. Regan, J. Passer (Relatur) u B. Smulders, Imħallfin,
Avukat Ġenerali: L. Medina,
Reġistratur: A. Calot Escobar,
wara li rat il-proċedura bil-miktub,
wara li rat id-deċiżjoni meħuda, wara li nstemgħet l-Avukata Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1
Permezz tal-appell tagħha, eins energie in sachsen GmbH & Co. KG titlob l-annullament tas-sentenza tal-Qorti Ġenerali tal-Unjoni Ewropea tas‑17 ta’ Mejju 2023, eins energie in sachsen vs Il‑Kummissjoni (T‑318/20, iktar ’il quddiem is-“sentenza appellata”, EU:T:2023:262), li permezz tagħha din ċaħdet bħala inammissibbli r-rikors tagħha intiż għall-annullament tad-Deċiżjoni tal-Kummissjoni C(2019) 1711 final tas‑26 ta’ Frar 2019 li tiddikjara konċentrazzjoni kompatibbli mas-suq intern u mal-Ftehim ŻEE (Każ M.8871 – RWE/E.ON Assets) (ĠU 2020, C 111, p. 1, iktar ’il quddiem id-“Deċiżjoni kontenzjuża”).
Il-fatti li wasslu għall-kawża
2
Il-fatti li wasslu għall-kawża huma esposti fil-punti 2 sa 11 tas-sentenza appellata u jistgħu jiġu miġbura fil-qosor kif ġej.
Il-kuntest tal-konċentrazzjoni
3
RWE AG hija kumpannija rregolata mid-dritt Ġermaniż li, meta ngħatat in-notifika tal-operazzjoni tal-konċentrazzjoni proposta, kienet attiva tul il-katina kollha tal-provvista tal-enerġija, inkluż fl-oqsma tal-produzzjoni, tal-provvista bl-ingrossa, tat-trasport, tad-distribuzzjoni, tal-kummerċ bl-imnut tal-enerġija, kif ukoll tas-servizzi tal-enerġija pprovduti lill-konsumaturi. RWE u s-sussidjarji tagħha, inkluża innogy SE, joperaw f’diversi Stati Membri
4
E.ON SE hija kumpannija rregolata mid-dritt Ġermaniż li, f’dan l-istess żmien, kienet topera tul il-katina kollha tal-provvista tal-elettriku, kemm jekk din kienet tirrigwarda l-produzzjoni, l-bejgħ bl-ingrossa, id-distribuzzjoni jew il-kummerċ bl-imnut tal-elettriku. E.ON tippossjedi u topera assi ta’ produzzjoni tal-elettriku f’diversi Stati Membri.
5
L-appellanti hija impriża muniċipali rregolata mid-dritt Ġermaniż li tipproduċi l-elettriku kemm minn sorsi ta’ enerġija konvenzjonali, permezz tal-impjant ta’ koġenerazzjoni tagħha, kif ukoll minn sorsi ta’ enerġija rinnovabbli, permezz tal-parks eoliċi u tal-parks fotovoltajċi tagħha. L-assi ta’ produzzjoni tagħha jinsabu fil-Ġermanja.
6
Il-konċentrazzjoni inkwistjoni fil-każ ineżami hija parti minn skambju kumpless ta’ assi bejn RWE u E.ON, imħabbar fil‑11 u fit‑12 ta’ Marzu 2018 miż-żewġ impriżi kkonċernati (iktar ’il quddiem l-“operazzjoni globali”). B’hekk, permezz tal-ewwel operazzjoni ta’ konċentrazzjoni, jiġifieri l-konċentrazzjoni inkwistjoni fil-każ ineżami, RWE xtaqet takkwista l-kontroll esklużiv jew il-kontroll konġunt ta’ ċerti assi ta’ produzzjoni ta’ E.ON. It-tieni operazzjoni ta’ konċentrazzjoni kienet tikkonsisti fl-akkwist minn E.ON tal-kontroll esklużiv tal-attivitajiet ta’ distribuzzjoni u tal-kummerċ bl-imnut kif ukoll ta’ ċerti assi ta’ produzzjoni ta’ innogy, kumpannija kkontrollata minn RWE. Fir-rigward tat-tielet operazzjoni ta’ konċentrazzjoni, hija kienet tipprevedi l-akkwist minn RWE ta’ 16.67 % tal-ishma ta’ E.ON.
7
It-tieni operazzjoni ta’ konċentrazzjoni (iktar ’il quddiem l-“operazzjoni M.8870”) ġiet innotifikata lill-Kummissjoni Ewropea fil‑31 ta’ Jannar 2019. Il-Kummissjoni adottat id-Deċiżjoni C(2019) 6530 final tas‑17 ta’ Settembru 2019 li tiddikjara konċentrazzjoni kompatibbli mas-suq intern u mal-Ftehim ŻEE (Każ M.8870 – E.ON/Innogy) (ĠU 2020, C 379, p. 16)
8
It-tielet operazzjoni ta’ konċentrazzjoni ġiet innotifikata lill-Bundeskartellamt (l-Uffiċċju Federali tal-Akkordji, il-Ġermanja), li awtorizzaha permezz ta’ deċiżjoni tas‑26 ta’ Frar 2019 (Każ B8‑28/19).
Il-proċedura amministrattiva
9
Fit‑22 ta’ Jannar 2019, il-Kummissjoni rċeviet notifika ta’ proposta ta’ konċentrazzjoni skont l-Artikolu 4 tar-Regolament tal-Kunsill (KE) Nru 139/2004 tal‑20 ta’ Jannar 2004 dwar il-kontroll ta’ konċentrazzjonijiet bejn impriżi (ir-Regolament tal-KE dwar l-Għaqdiet) (ĠU Edizzjoni Speċjali bil-Malti, Kapitolu 8, Vol. 3, p. 40) li permezz tagħha RWE xtaqet takkwista, fis-sens tal-punt (b) tal-Artikolu 3(1) tal-imsemmi regolament, il-kontroll esklużiv jew il-kontroll konġunt ta’ ċerti assi ta’ produzzjoni ta’ E.ON.
10
Fil‑31 ta’ Jannar 2019, il-Kummissjoni ppubblikat f’Il-Ġurnal Uffiċjali tal-Unjoni Ewropea n-notifika minn qabel ta’ din il-konċentrazzjoni (Każ M.8871 – RWE/E.ON Assets) (ĠU 2019, C 38, p. 22) (iktar ’il quddiem l-“operazzjoni M.8871”), konformement mal-Artikolu 4(3) tar-Regolament Nru 139/2004.
11
Fil-kuntest tal-eżami tagħha tal-operazzjoni M.8871, il-Kummissjoni wettqet investigazzjoni tas-suq u għalhekk bagħtet kwestjonarju lil ċerti impriżi, li l-appellanti, madankollu, ma kinitx fosthom.
Id-Deċiżjoni kontenzjuża
12
Fis-26 ta’ Frar 2019, il-Kummissjoni adottat id-Deċiżjoni kontenzjuża li permezz tagħha l-operazzjoni M.8871 ġiet iddikjarata kompatibbli mas-suq intern fil-fażi ta’ eżami previst fil-punt (b) tal-Artikolu 6(1) tar-Regolament Nru 139/2004 u fl-Artikolu 57 tal-Ftehim dwar iż-Żona Ekonomika Ewropea (ŻEE), tat-2 ta’ Mejju 1992 (ĠU Edizzjoni Speċjali bil-Malti, Kapitolu 11, Vol. 52, p. 3).
Ir-rikors quddiem il-Qorti Ġenerali u s-sentenza appellata
13
Permezz ta’ att ippreżentat fir-Reġistru tal-Qorti Ġenerali fis‑27 ta’ Mejju 2020, l-appellanti ppreżentat rikors intiż għall-annullament tad-Deċiżjoni kontenzjuża.
14
L-appellanti invokat sitt motivi għall-annullament, ibbażati, l-ewwel wieħed fuq diviżjoni żbaljata tal-analiżi tal-operazzjoni globali, it-tieni wieħed fuq ksur tal-obbligu ta’ motivazzjoni, it-tielet wieħed fuq ksur tad-dritt għal smigħ, ir-raba’ wieħed fuq ksur tad-dritt għal protezzjoni ġudizzjarja effettiva, il-ħames wieħed fuq żbalji manifesti ta’ evalwazzjoni, u s-sitt wieħed fuq ksur tal-obbligu ta’ diliġenza.
15
Permezz tas-sentenza appellata, il-Qorti Ġenerali ċaħdet ir-rikors bħala inammissibbli, minħabba li l-appellanti ma kinitx ikkonċernata individwalment mid-Deċiżjoni kontenzjuża, fis-sens tar-raba’ paragrafu tal-Artikolu 263 TFUE, u, konsegwentement, ma kellhiex locus standi.
16
F’dan ir-rigward, fil-punti 24 sa 31 tas-sentenza appellata, il-Qorti Ġenerali rrilevat dan li ġej:
“24
[…] skont ġurisprudenza stabbilita, il-persuni li ma jkunux id-destinatarji ta’ deċiżjoni jistgħu jallegaw li huma kkonċernati individwalment biss jekk din id-deċiżjoni tkun tolqothom minħabba ċerti kwalitajiet partikolari jew sitwazzjoni fattwali li tikkaratterizzahom meta mqabbla ma’ persuni oħra u, b’hekk, tindividwalizzahom bl-istess mod bħalma jkun id-destinatarju ta’ tali deċiżjoni (ara s-sentenza tal‑4 ta’ Lulju 2006, easyJet vs Il‑Kummissjoni, T‑177/04, EU:T:2006:187, punt 34 u l-ġurisprudenza ċċitata).
25
Fil-każ ta’ deċiżjoni li tikkonstata l-kompatibbiltà ta’ operazzjoni ta’ konċentrazzjoni mas-suq intern, u f’dak li jikkonċerna impriża terza, huwa abbażi, minn naħa, tal-parteċipazzjoni tagħha fil-proċedura amministrattiva u, min-naħa l-oħra, tal-inċidenza tal-pożizzjoni tagħha fis-suq li għandu jiġi ddeterminat jekk hijiex individwalment ikkonċernata. Għalkemm sempliċi parteċipazzjoni fil-proċedura waħedha ċertament ma hijiex biżżejjed sabiex jiġi stabbilit li r-rikorrenti hija individwalment ikkonċernata bid-deċiżjoni, b’mod partikolari fil-qasam tal-konċentrazzjonijiet li l-eżami bir-reqqa tagħhom jirrikjedi kuntatt regolari ma’ numru ta’ impriżi, xorta jibqa’ l-fatt li l-parteċipazzjoni attiva fil-proċedura amministrattiva tikkostitwixxi fattur regolarment meħud inkunsiderazzjoni mill-ġurisprudenza fil-qasam tal-kompetizzjoni, inkluż fil-qasam iktar speċifiku tal-kontroll tal-konċentrazzjonijiet, sabiex tiġi stabbilita, flimkien ma’ ċirkustanzi speċifiċi oħra, l-ammissibbiltà tar-rikors tagħha (ara s-sentenza tal‑4 ta’ Lulju 2006, easyJet vs Il-Kummissjoni, T‑177/04, EU:T:2006:187, punt 35 u l-ġurisprudenza ċċitata).
26
Huwa fid-dawl tal-ġurisprudenza msemmija fil-punt 25 iktar ’il fuq li l-Qorti Ġenerali adottat miżura ta’ organizzazzjoni tal-proċedura intiża sabiex tistieden lill-partijiet jissottomettu, waqt is-seduta, l-osservazzjonijiet tagħhom dwar l-eċċezzjoni ta’ inammissibbiltà li hija kellha l-intenzjoni li tqajjem ex officio.
27
Għandu jiġi rrilevat li r-rikorrenti bagħtet ittra lill-Kummissjoni fit‑18 ta’ Frar 2019, iżda li din kienet tinkludi biss, kuntrarjament għall-allegazzjonijiet tar-rikorrenti, osservazzjonijiet dwar il-konċentrazzjoni M.8870. Barra minn hekk, hija ma pparteċipatx fl-investigazzjoni tas-suq imwettqa fil-kuntest tal-proċedura dwar il-konċentrazzjoni M.8871, iżda f’dik dwar il-konċentrazzjoni M.8870. Fir-rigward tal-laqgħa individwali li nżammet mal-Kummissjoni fil‑15 ta’ April 2019, għandu jiġi kkonstatat li din seħħet wara l-adozzjoni tad-Deċiżjoni [kontenzjuża] u kienet tikkonċerna, fi kwalunkwe każ, il-konċentrazzjoni M.8870. Min-naħa l-oħra, mill-proċess ma jirriżultax li r-rikorrenti bagħtet ittra lill-Kummissjoni sabiex tippreżentalha osservazzjonijiet dwar [l-operazzjoni] M.8871 jew sabiex tinnotifikaha dwar ir-rieda tagħha li tipparteċipa fil-proċedura relatata qabel l-adozzjoni tad-Deċiżjoni [kontenzjuża].
28
F’dan ir-rigward, huwa minnu li, fil-kuntest tar-risposta tagħha għat-tielet motiv, ibbażat fuq il-ksur tad-dritt għal smigħ tar-rikorrenti, il-Kummissjoni ssostni, fir-risposta tagħha, li r-rikorrenti tqiegħdet f’pożizzjoni li tipparteċipa b’mod sħiħ fil-proċedura, b’mod partikolari permezz tal-investigazzjoni tas-suq li jidher li hija rrispondiet għaliha, u li r-rikorrenti nstemgħet mill-Kummissjoni. Madankollu, waqt is-seduta, il-Kummissjoni ppreċiżat li dan kien żball materjali ta’ redazzjoni u li r-rikorrenti la kienet ipparteċipat fl-investigazzjoni tas-suq u lanqas instemgħet mill-Kummissjoni wara talba magħmula f’dan is-sens mir-rikorrenti.
29
Minn dak li ntqal iktar ’il fuq jirriżulta li r-rikorrenti ma pparteċipatx fil-proċedura amministrattiva.
30
Barra minn hekk, matul is-seduta, ir-rikorrenti ma ressqet ebda argument ieħor intiż li juri li hija kienet ippreżentat ruħha quddiem il-Kummissjoni sabiex tipparteċipa fil-fażi amministrattiva.
31
Peress li r-rikorrenti ma pparteċipatx b’mod attiv fil-proċedura dwar [l-operazzjoni] M.8871, għandu jitqies, barra minn hekk, fid-dawl tal-assenza ta’ ċirkustanza partikolari relatata mal-inċidenza tal-pożizzjoni tagħha fis-suq, li hija ma hijiex individwalment affettwata mid-Deċiżjoni [kontenzjuża], fis-sens tal-ġurisprudenza mfakkra fil-punt 25 iktar ’il fuq.”
Il-proċedura quddiem il-Qorti tal-Ġustizzja u t-talbiet tal-partijiet fl-appell
17
Permezz ta’ att ippreżentat fir-reġistru tal-Qorti tal-Ġustizzja fil‑21 ta’ Lulju 2023, l-appellanti ppreżentat dan l-appell.
18
Fl-istess jum l-appellanti, li matul l-2021 kienet, barra minn hekk, ippreżentat rikors għall-annullament tad-Deċiżjoni C(2019) 6530 final (Kawża T‑59/21), li kienet għadha pendenti quddiem il-Qorti Ġenerali fil‑21 ta’ Lulju 2023, talbet is-sospensjoni tal-eżami tal-appell preżenti sakemm tingħata s-sentenza tal-Qorti Ġenerali fir-rigward tal-imsemmi rikors għal annullament.
19
Permezz ta’ deċiżjoni tad‑19 ta’ Settembru 2023, il-President tal-Qorti tal-Ġustizzja, wara li sema’ lill-partijiet dwar din it-talba għal sospensjoni kif ukoll dwar il-possibbiltà li jingħaqdu disa’ appelli — fosthom dan l-appell — fil-Kawżi C‑464/23 P, C‑465/23 P, C‑466/23 P, C‑467/23 P, C‑468/23 P, C‑469/23 P, C‑470/23 P, C‑484/23 P u C‑485/23 P, ippreżentati mis-sentenzi tal-Qorti Ġenerali fil-Kawżi T‑312/20, T‑313/20, T‑314/20, T‑315/20, T‑317/20, T‑318/20, T‑319/20, T‑320/20 u T‑321/20, ċaħad l-imsemmija talba għal sospensjoni u ordna li jingħaqdu biss l-appelli fil-Kawżi C‑464/23 P, C‑465/23 P, C‑467/23 P, C‑468/23 P u C‑470/23 P dwar sentenzi tal-Qorti Ġenerali mogħtija fuq il-mertu, bl-esklużjoni tal-erba’ appelli l-oħra, fosthom l-appell preżenti, ippreżentati kontra s-sentenzi tal-Qorti Ġenerali li jiddikjaraw ir-rikorsi inammissibbli.
20
L-appellanti titlob li l-Qorti tal-Ġustizzja jogħġobha:
–
tannulla s-sentenza appellata u d-Deċiżjoni kontenzjuża;
–
sussidjarjament u fi kwalunkwe każ, tibgħat lura l-kawża quddiem il-Qorti Ġenerali għal kwalunkwe deċiżjoni meħtieġa, u
–
tikkundanna lill-Kummissjoni għall-ispejjeż, inklużi l-ispejjeż legali u l-ispejjeż tal-ivvjaġġar sostnuti mill-appellanti fil-proċedura quddiem il-Qorti Ġenerali.
21
Il-Kummissjoni u l-partijiet l-oħra jitolbu li l-Qorti tal-Ġustizzja jogħġobha:
–
tiċħad l-appell u
–
tikkundanna lill-appellanti għall-ispejjeż.
Fuq l-appell
22
Insostenn tal-appell tagħha, l-appellanti tinvoka sitt aggravji, ibbażati fuq ksur tal-obbligu ta’ motivazzjoni, fuq l-iżnaturament tal-fatti u fuq il-ksur tad-drittijiet proċedurali tagħha (l-ewwel aggravju), fuq l-applikazzjoni żbaljata tar-raba’ paragrafu tal-Artikolu 263 TFUE (it-tieni aggravju), fuq in-nuqqas ta’ applikazzjoni żbaljat tal-Artikolu 101 TFUE (it-tielet aggravju), fuq l-applikazzjoni żbaljata tal-Artikolu 3 tar-Regolament Nru 139/2004 (ir-raba’ aggravju), fuq l-applikazzjoni żbaljata tal-Artikolu 2 ta’ dan ir-regolament (il-ħames aggravju), u fuq il-ksur tal-prinċipji ta’ tqassim tal-oneru tal-prova (is-sitt aggravju).
23
Huwa opportun li qabelxejn jiġi eżaminat it-tieni motiv, imbagħad l-ewwel motiv.
Fuq it-tieni aggravju, ibbażat fuq applikazzjoni żbaljata tar-raba’ paragrafu tal-Artikolu 263 TFUE
Fuq l-ewwel parti
– L-argumenti tal-partijiet
24
Permezz tal-ewwel parti tat-tieni aggravju, ir-rikorrenti ssostni li, fil-każ ta’ deċiżjoni li tikkonstata l-kompatibbiltà ta’ operazzjoni ta’ konċentrazzjoni mas-suq intern, ma huwiex neċessarju, sabiex impriża terza titqies li hija kkonċernata individwalment minn din id-deċiżjoni, fis-sens tar-raba’ paragrafu tal-Artikolu 263 TFUE, li hija tkun ipparteċipat formalment fil-proċedura amministrattiva. Ikun biżżejjed, mill-aspett proċedurali, li din il-persuna tkun ingħatat drittijiet ta’ parteċipazzjoni, ta’ informazzjoni u ta’ konsultazzjoni fil-każ ta’ preġudizzju potenzjali għall-interessi materjali tagħha.
25
Issa, il-Qorti Ġenerali bbażat ruħha biss, fil-punti 27 sa 31 tas-sentenza appellata, fuq l-assenza ta’ parteċipazzjoni formali tal-appellanti fil-proċedura relatata mal-operazzjoni M.8871. Għalkemm il-parteċipazzjoni fi proċedura tista’ titqies bħala indizju sabiex jiġi ddeterminat jekk persuna hijiex individwalment ikkonċernata minn att, fis-sens tar-raba’ paragrafu tal-Artikolu 263 TFUE, din il-parteċipazzjoni ma tistax tikkostitwixxi kundizzjoni imperattiva fil-każ ta’ operazzjoni kumplessa u mwettqa f’diversi partijiet, bħall-operazzjoni globali. Dak li huwa deċiżiv huwa li, permezz ta’ studju ppreparat minn impriża ta’ konsulenza ekonomika dwar ir-Residual Supply Index (indiċi ta’ provvista residwa), li hija kkofinanzjat, l-appellanti influwenzat il-kontenut tad-Deċiżjoni kontenzjuża, li huwa kkonfermat mit-test ta’ din id-deċiżjoni. Barra minn hekk, il-proċedura relatata mal-operazzjoni M.8871 ġiet isseparata artifiċjalment mill-Kummissjoni mill-proċedura relatata mal-operazzjoni M.8870.
26
Il-Kummissjoni, sostnuta minn E.ON u minn RWE, tikkontesta l-argumenti tal-appellanti.
– Il-kunsiderazzjonijiet tal-Qorti tal-Ġustizzja
27
Preliminarjament, għandu jitfakkar li skond ir-raba’ paragrafu ta’ l-Artikolu 263 TFUE, kull persuna fiżika jew ġuridika tista’ tippreżenta rikors kontra deċiżjoni indirizzata lil persuna oħra fil-każ biss meta l-imsemmija deċiżjoni tkun tikkonċernaha direttament u individwalment.
28
F’dan ir-rigward, minn ġurisprudenza stabbilita tal-Qorti tal-Ġustizzja jirriżulta li persuni oħra li ma jkunux id-destinatarji ta’ deċiżjoni jistgħu jinvokaw li huma individwalment ikkonċernati biss jekk din id-deċiżjoni taffettwahom minħabba ċerti kwalitajiet li jkunu partikolari għalihom jew minħabba sitwazzjoni ta’ fatt li tikkaratterizzahom minn kull persuna oħra u konsegwentement tindividwalizzahom bl-istess mod bħal fil-każ tad-destinatarju ta’ dik id-deċiżjoni (sentenza tal‑14 ta’ Settembru 2023, Land Rheinland-Pfalz vs Deutsche Lufthansa, C‑466/21 P, EU:C:2023:666, punt 77u l-ġurisprudenza ċċitata).
29
Fil-każ ta’ deċiżjoni li tikkonstata l-kompatibbiltà ta’ operazzjoni ta’ konċentrazzjoni mas-suq intern, u f’dak li jikkonċerna impriża terza, huwa abbażi ta’ sensiela ta’ indizji konsistenti jew ta’ fatti li jistgħu jkunu relatati kemm mal-parteċipazzjoni ta’ din l-impriża fil-proċedura amministrattiva, kif ukoll mal-inċidenza tal-pożizzjoni tagħha fis-suq, li għandu jiġi ddeterminat jekk hijiex individwalment ikkonċernata. Għalkemm sempliċi parteċipazzjoni fil-proċedura amministrattiva waħedha ċertament ma hijiex biżżejjed sabiex jiġi stabbilit li l-appellanti hija individwament ikkonċernata mid-deċiżjoni, b’mod partikolari fil-qasam tal-konċentrazzjonijiet li l-eżami bir-reqqa tagħhom jirrikjedi kuntatt regolari ma’ numru ta’ impriżi, xorta jibqa’ l-fatt li l-parteċipazzjoni attiva fil-proċedura amministrattiva tikkostitwixxi fattur regolarment meħud inkunsiderazzjoni mill-ġurisprudenza fil-qasam tal-kompetizzjoni, inkluż fil-qasam iktar speċifiku tal-kontroll tal-konċentrazzjonijiet, sabiex tiġi stabbilita, flimkien ma’ ċirkustanzi speċifiċi oħra, l-ammissibbiltà tar-rikors tagħha. Barra minn hekk, il-pożizzjoni attwali u futura ta’ impriża terza f’operazzjoni ta’ konċentrazzjoni f’suq li jista’ jiġi influwenzat minn din l-operazzjoni għandha tiġi affettwata b’mod sostanzjali sabiex din l-impriża tkun tista’ tkun individwalment ikkonċernata mid-deċiżjoni li tikkonstata l-kompatibbiltà tal-imsemmija operazzjoni mas-suq intern (ara, f’dan is-sens, is-sentenza tal‑31 ta’ Marzu 1998, Franza et vs Il-Kummissjoni, C‑68/94 u C‑30/95, EU:C:1998:148, punti 54 sa 56 kif ukoll il-ġurisprudenza ċċitata).
30
Minn dan isegwi li, fl-evalwazzjonijiet li jinsabu fil-punti 24 u 25 tas-sentenza appellata u li essenzjalment jirriproduċu din il-ġurisprudenza — li minnha jirriżulta li s-sempliċi parteċipazzjoni fil-proċedura amministrattiva ma hijiex biżżejjed sabiex impriża terza titqies li hija kkonċernata individwalment, fis-sens tar-raba’ paragrafu tal-Artikolu 263 TFUE — il-Qorti Ġenerali ma wettqet ebda żball ta’ liġi.
31
Sussegwentement, il-Qorti Ġenerali kkonstatat, fil-punt 29 tas-sentenza appellata, li l-appellanti ma kinitx ipparteċipat fil-proċedura dwar l-operazzjoni M.8871 u żiedet tgħid, fil-punt 30 ta’ dik is-sentenza, li waqt is-seduta hija ma kienet ressqet ebda argument intiż li juri li hija kienet ippreżentat ruħha quddiem il-Kummissjoni sabiex tipparteċipa f’din il-proċedura. L-appellanti ma tikkontestax dawn il-konstatazzjonijiet tal-Qorti Ġenerali.
32
Fir-rigward tal-argument tal-appellanti li mhux il-kwistjoni tal-parteċipazzjoni formali tagħha fil-proċedura dwar l-operazzjoni M.8871 hija deċiżiva iżda l-influwenza konkreta tagħha, permezz tal-istudju msemmi fil-punt 25 tas-sentenza preżenti, fuq il-kontenut tad-Deċiżjoni kontenzjuża, għandu jiġi osservat li, fil-premessi 59 sa 65 ta’ din id-deċiżjoni, huwa minnu li l-Kummissjoni eżaminat diversi studji dwar ir-Residual Supply Index li ġew ippreżentati lilha kemm mill-partijiet fil-konċentrazzjoni kif ukoll minn terzi. Madankollu, is-sempliċi fatt li l-appellanti kkofinanzjat wieħed minn dawn l-istudji ma huwiex biżżejjed sabiex jitqies li hija pparteċipat b’mod attiv fil-proċedura amministrattiva, fis-sens tal-ġurisprudenza mfakkra fil-punt 29 tas-sentenza preżenti.
33
Barra minn hekk, fir-rigward tal-argument li l-proċedura dwar l-operazzjoni M.8871 ġiet isseparata artifiċjalment mill-proċedura dwar l-operazzjoni M.8870, għandu jiġi rrilevat li f’dan ir-rigward l-appellanti ma tressaq ebda prova tali li turi żball ta’ liġi li allegatament wettqet il-Qorti Ġenerali fl-interpretazzjoni tal-kundizzjonijiet għall-ammissibbiltà previsti fir-raba’ paragrafu tal-Artikolu 263 TFUE. Fil-fatt, permezz ta’ dan l-argument, l-appellanti tfittex, fir-realtà, li tikkritika mhux punti speċifiċi tas-sentenza appellata, iżda d-deċiżjoni meħuda fuq il-mertu mill-Kummissjoni li tapprova kull waħda minn dawn iż-żewġ operazzjonijiet individwalment. Għaldaqstant, tali argument għandu jiġi miċħud bħala inammissibbli.
34
F’dawn iċ-ċirkustanzi, l-ewwel parti tat-tieni aggravju għandha tiġi miċħuda.
Fuq it-tieni parti
– L-argumenti tal-partijiet
35
Permezz tat-tieni parti tat-tieni aggravju, l-appellanti ssostni, l-ewwel nett, li l-Qorti Ġenerali injorat il-fatt li l-kundizzjoni li persuna għandha tkun individwalment ikkonċernata mill-att li tiegħu hija titlob l-annullament tista’ tiġi stabbilita permezz ta’ “ċirkustanzi speċifiċi oħra”. B’mod partikolari, il-Qorti Ġenerali naqset milli teżamina l-provi mressqa fir-rikors tagħha, bħalma huma l-karatteristiċi partikolari tas-suq, l-ammont kunsiderevoli tal-investimenti li hija kienet għamlet, il-pożizzjoni tagħha bħala kompetitriċi diretta ta’ RWE jew anki l-konsegwenzi tal-konċentrazzjoni fuq il-pożizzjoni tagħha fil-kompetizzjoni.
36
It-tieni nett, l-appellanti ssostni li, fil-każ ta’ pluralità ta’ rikorrenti, ir-rikors kollu kemm hu jkun ammissibbli meta wieħed biss mir-rikorrenti jkun individwalment ikkonċernat u hija żżid tgħid li l-istess japplika fil-każ ta’ rikorsi ppreżentati separatament minn diversi rikorrenti. Barra minn hekk, skont l-appellanti, il-Qorti Ġenerali wettqet żball fir-rigward tar-raba’ paragrafu tal-Artikolu 263 TFUE, meta ddeċidiet li r-rikors tagħha ma jingħaqadx ma’ rikorsi paralleli oħra ddikjarati ammissibbli.
37
Il-Kummissjoni, sostnuta minn E.ON u minn RWE, tikkontesta l-argumenti tal-appellanti.
– Il-kunsiderazzjonijiet tal-Qorti tal-Ġustizzja
38
Fir-rigward tal-ewwel argument tal-appellanti, għandu jiġi rrilevat li permezz tiegħu, hija tikkritika lill-Qorti Ġenerali, essenzjalment, talli ma eżaminatx il-provi li hija ressqet fir-rikors tagħha sabiex turi l-eżistenza, fil-każ ineżami, ta’ ċirkustanzi speċifiċi li jippermettu li jiġi stabbilit li hija kienet individwalment ikkonċernata mid-deċiżjoni kontenzjuża.
39
F’dan ir-rigward, mill-ġurisprudenza tal-Qorti tal-Ġustizzja jirriżulta, minn naħa, li, fil-kuntest tal-appell, l-istħarriġ mill-Qorti tal-Ġustizzja għandu bħala għan, b’mod partikolari, li jivverifika jekk il-Qorti Ġenerali rrispondietx suffiċjentement skont il-liġi l-għadd ta’ argumenti invokati mir-rikorrent u, min-naħa l-oħra, li l-aggravju bbażat fuq nuqqas ta’ risposta mill-Qorti Ġenerali għal argumenti invokati fl-ewwel istanza, essenzjalment, jinvoka ksur tal-obbligu ta’ motivazzjoni (sentenza tal‑14 ta’ Settembru 2023, Land Rheinland-Pfalz vs Deutsche Lufthansa, C‑466/21 P, EU:C:2023:666, punt 93 u l-ġurisprudenza ċċitata).
40
Dan l-ewwel argument jikkonċerna għalhekk l-obbligu ta’ motivazzjoni tal-Qorti Ġenerali, li huwa s-suġġett tal-ewwel aggravju, u konsegwentement ser jiġi eżaminat fil-kuntest ta’ dan l-aggravju.
41
Fir-rigward tat-tieni argument, li d-deċiżjoni tal-Qorti Ġenerali li ma tgħaqqadx ir-rikors tagħha ma’ rikorsi oħra wkoll ippreżentati kontra d-Deċiżjoni kontenzjuża iżda ddikjarati ammissibbli, kienet tikkostitwixxi żball fid-dawl tar-raba’ paragrafu tal-Artikolu 263 TFUE, li xekkel id-dikjarazzjoni tal-ammissibbiltà li madankollu kienet teħtieġ l-ekonomija tal-ġudizzju, għandu jiġi osservat li deċiżjoni dwar jekk jingħaqdux jew jiġux isseparati l-kawżi tikkostitwixxi miżura ta’ organizzazzjoni interna tal-Qorti Ġenerali, li ma taqax taħt l-istħarriġ tal-Qorti tal-Ġustizzja (ara, f’dan is-sens, id-digriet tal‑14 ta’ Diċembru 1995, Hogan vs Il‑Qorti tal-Ġustizzja, C‑173/95 P, EU:C:1995:461, punt 15).
42
Barra minn hekk, peress li digriet li jgħaqqad ir-rikorsi ma jaffettwax l-indipendenza u n-natura awtonoma tal-kawżi msemmija fih (sentenza tal‑21 ta’ Ġunju 2001, Moccia Irme et vs Il-Kummissjoni, C‑280/99 P sa C‑282/99 P, EU:C:2001:348, punt 66), rikors ippreżentat minn rikorrent li ma jissodisfax il-kundizzjonijiet għall-ammissibbiltà meħtieġa fir-raba’ paragrafu tal-Artikolu 263 TFUE huwa inammissibbli indipendentement minn jekk jingħaqadx, skont l-Artikolu 68 tar-Regoli tal-Proċedura tal-Qorti Ġenerali, ma’ rikors ieħor li l-Qorti Ġenerali tkun iddeċidiet li huwa ammissibbli.
43
F’dawn iċ-ċirkustanzi, u suġġett għar-riżerva espressa fil-punt 40 tas-sentenza preżenti, it-tieni parti tat-tieni aggravju għandha tiġi miċħuda u, konsegwentement, it-tieni aggravju għandu jiġi miċħud kollu kemm hu.
Fuq l-ewwel aggravju, ibbażat fuq ksur tal-obbligu ta’ motivazzjoni, fuq l-iżnaturament tal-fatti u fuq il-ksur tad-drittijiet proċedurali tal-appellanti
L-argumenti tal-partijiet
44
Permezz tal-ewwel parti tal-ewwel aggravju, l-appellanti ssostni li l-Qorti Ġenerali ċaħdet ir-rikors tagħha minħabba li hija ma pparteċipatx fil-proċedura amministrattiva dwar l-operazzjoni M.8871. Is-sentenza appellata ma tippreċiżax jekk il-preġudizzju materjali għall-pożizzjoni tagħha fis-suq, invokat mill-appellanti, huwiex irrilevanti u lanqas għal liema raġuni hija irrilevanti, iżda hija limitata għar-riferiment, fil-punt 31 tagħha, għal “nuqqas ta’ ċirkustanza partikolari dwar l-effett fuq il-pożizzjoni tagħha fis-suq”. Minn dan il-punt ma jirriżultax li l-Qorti Ġenerali vverifikat jekk, skont ir-raba’ paragrafu tal-Artikolu 263 TFUE, parti tistax tkun individwalment ikkonċernata anki fl-assenza ta’ parteċipazzjoni formali fil-proċedura. L-appellanti argumentat dwar il-pożizzjoni tagħha bħala kompetitriċi diretta ta’ RWE kif ukoll dwar il-preġudizzju konkret għall-interessi tagħha. Issa, motivazzjoni li tastjeni milli tirrispondi għal argumenti ta’ din in-natura hija vvizzjata bi żball.
45
Permezz tat-tieni parti tal-ewwel aggravju, l-appellanti ssostni li r-rikors fl-ewwel istanza, ikkompletat b’mod partikolari mill-osservazzjonijiet bil-miktub tagħha tas‑7 ta’ Lulju 2021 dwar in-nota ta’ intervent ta’ RWE u l-osservazzjonijiet orali tagħha waqt is-seduta, kien jinkludi espożizzjoni kompleta dwar l-investimenti tagħha u l-portata tagħhom, l-attivitajiet tagħha f’kompetizzjoni ma’ RWE fil-produzzjoni tal-elettriku, il-mod kif hija speċifikament ikkonċernata kif ukoll il-preġudizzju għall-pożizzjoni tagħha fis-suq. Issa, permezz tal-konstatazzjoni tagħha li tinsab fil-punt 31 tas-sentenza appellata, il-Qorti Ġenerali ssuġġeriet li hija ma kienet invokat ebda ċirkustanza partikolari, u b’hekk żnaturat l-argumenti tagħha.
46
Permezz tat-tielet parti tal-ewwel aggravju, l-appellanti ssostni li d-dritt għal rimedju effettiv u għall-imparzjalità fil-kuntest ta’ smigħ xieraq, stabbilit fl-Artikolu 47 tal-Karta tad-Drittijiet Fundamentali tal-Unjoni Ewropea, jimplika li l-Qorti Ġenerali tieħu konjizzjoni tal-osservazzjonijiet tal-partijiet u teħodhom inkunsiderazzjoni meta tagħti d-deċiżjoni tagħha, anki jekk ma tkunx marbuta bil-kontenut ta’ dawn l-osservazzjonijiet. Minn dan id-dritt jirriżulta wkoll li l-Qorti Ġenerali għandha tindika l-motivi rilevanti tad-deċiżjoni tagħha u tirrispondi għall-oġġezzjonijiet. Iktar ma ċirkustanza jew argument legali jkun sinjifikattiv, iktar ikun importanti li l-motivazzjoni tirrispondi għall-argumenti tal-partijiet. Issa, l-effett sostantiv huwa aspett ċentrali tal-ammissibbiltà, li fuqu l-Qorti Ġenerali kellha tiddeċiedi fil-kuntest tal-eżami ex officio tagħha.
47
Il-Kummissjoni, sostnuta minn E.ON u RWE, issostni li l-Qorti Ġenerali mmotivat b’mod suffiċjenti r-raġunijiet li għalihom il-pożizzjoni tal-appellanti fis-suq ma kinitx affettwata, u b’hekk issodisfat ir-rekwiżiti stabbiliti mill-Qorti tal-Ġustizzja fil-qasam tal-motivazzjoni tas-sentenzi. Il-Qorti Ġenerali ppreċiżat li ma identifikatx ċirkustanza partikolari dwar l-inċidenza fuq din il-pożizzjoni u, b’dan il-mod, hija kkonstatat li xejn ma kien jikkaratterizza lill-appellanti meta mqabbla mal-kompetituri l-oħra.
Il-kunsiderazzjonijiet tal-Qorti tal-Ġustizzja
48
Permezz tat-tliet partijiet tal-ewwel aggravju kif ukoll permezz tal-argument imsemmi fil-punt 38 tas-sentenza preżenti, ifformulat fil-kuntest tat-tieni parti tat-tieni aggravju, li għandhom jiġu eżaminati flimkien, l-appellanti tinvoka, fir-realtà, ksur mill-Qorti Ġenerali tal-obbligu ta’ motivazzjoni fir-rigward tal-locus standi tagħha.
49
Għandu jitfakkar li, skont ġurisprudenza stabbilita, il-motivazzjoni ta’ sentenza għandha turi b’mod ċar u inekwivoku r-raġunament tal-Qorti Ġenerali (sentenza tal‑11 ta’ Ġunju 2015, EMA vs Il-Kummissjoni, C‑100/14 P, EU:C:2015:382, punt 67 u l-ġurisprudenza ċċitata), peress li l-obbligu ta’ motivazzjoni, li jaqa’ fuq il-Qorti Ġenerali skont l-Artikolu 36 u l-ewwel paragrafu tal-Artikolu 53 tal-Istatut tal-Qorti tal-Ġustizzja tal-Unjoni Ewropea, ma jobbligahiex tipprovdi espożizzjoni li ssegwi b’mod eżawrjenti u wieħed wieħed ir-raġunamenti kollha esposti mill-partijiet fil-kawża. Għalkemm il-motivazzjoni tista’ għaldaqstant tkun impliċita, din għandha għall-inqas tippermetti lill-partijiet ikkonċernati jagħrfu r-raġunijiet għalfejn il-Qorti Ġenerali ma laqgħetx l-argumenti tagħhom u li l-Qorti tal-Ġustizzja jkollha informazzjoni biżżejjed sabiex twettaq l-istħarriġ tagħha fil-kuntest ta’ appell (sentenza tat‑18 ta’ Ġunju 2020, Primart vs EUIPO, C‑702/18 P, EU:C:2020:489, punt 61 u l-ġurisprudenza ċċitata).
50
Fil-każ ineżami, wara li fil-punt 21 tas-sentenza appellata fakkret li, konformement mar-raba’ paragrafu tal-Artikolu 263 TFUE, persuna fiżika jew ġuridika tista’ tippreżenta rikors kontra deċiżjoni indirizzata lil persuna oħra biss jekk l-imsemmija deċiżjoni tkun tikkonċernaha direttament u individwalment, il-Qorti Ġenerali esponiet, fil-punti 24 sa 31 ta’ dik is-sentenza, il-motivi li fuqhom hija bbażat ruħha sabiex tikkonkludi li l-appellanti ma kinitx individwalment ikkonċernata mid-Deċiżjoni kontenzjuża, fis-sens ta’ din id-dispożizzjoni
51
B’mod partikolari, fil-punt 24 tal-imsemmija sentenza, il-Qorti Ġenerali fakkret il-ġurisprudenza stabbilita msemmija fil-punt 28 tas-sentenza preżenti.
52
Fil-punt 25 tas-sentenza appellata, il-Qorti Ġenerali indikat li, fil-każ ta’ deċiżjoni li tikkonstata l-kompatibbiltà ta’ operazzjoni ta’ konċentrazzjoni mas-suq intern, u f’dak li jikkonċerna impriża terza, huwa abbażi, minn naħa, tal-parteċipazzjoni tagħha fil-proċedura amministrattiva u, min-naħa l-oħra, tal-inċidenza tal-pożizzjoni tagħha fis-suq li għandu jiġi ddeterminat jekk hijiex individwalment ikkonċernata. F’dan l-istess punt 25, hija żiedet tgħid li, għalkemm sempliċi parteċipazzjoni fil-proċedura waħedha ċertament ma hijiex biżżejjed sabiex jiġi stabbilit li l-appellanti hija individwalment ikkonċernata bid-deċiżjoni, b’mod partikolari fil-qasam tal-konċentrazzjonijiet li l-eżami bir-reqqa tagħhom jirrikjedi kuntatt regolari ma’ numru ta’ impriżi, xorta jibqa’ l-fatt li l-parteċipazzjoni attiva fil-proċedura amministrattiva tikkostitwixxi element regolarment meħud inkunsiderazzjoni mill-ġurisprudenza fil-qasam tal-kompetizzjoni, inkluż fil-qasam iktar speċifiku tal-kontroll tal-konċentrazzjonijiet, sabiex tiġi stabbilita, flimkien ma’ ċirkustanzi speċifiċi oħra, l-ammissibbiltà tar-rikors tagħha.
53
Sussegwentement, il-Qorti Ġenerali eżaminat, fil-punti 27 sa 30 tas-sentenza appellata, il-kwistjoni dwar jekk setax jitqies li l-appellanti kienet ipparteċipat fil-proċedura dwar l-operazzjoni M.8871 u kkonkludiet li hija ma kinitx ipparteċipat b’mod attiv f’dik il-proċedura.
54
Fl-aħħar nett, fil-punt 31 ta’ din is-sentenza, il-Qorti Ġenerali indikat li, peress li l-appellanti ma pparteċipatx b’mod attiv fl-imsemmija proċedura, kien hemm lok li jitqies, fid-dawl, barra minn hekk, tal-assenza ta’ ċirkustanza partikolari dwar l-inċidenza fuq il-pożizzjoni tagħha fis-suq, li hija ma hijiex individwalment affettwata mid-Deċiżjoni kontenzjuża.
55
Issa, bħalma tesponi l-appellanti insostenn tal-appell tagħha, din kienet invokat, kemm fir-rikors kif ukoll fl-osservazzjonijiet dwar in-nota ta’ intervent ta’ RWE, ċertu numru ta’ elementi li jirrigwardaw l-inċidenza, allegatament sostanzjali, tal-pożizzjoni tagħha fis-suq wara l-operazzjoni M.8871, li kienu, fil-fehma tagħha, adatti sabiex jistabbilixxu li d-Deċiżjoni kontenzjuża tikkonċernaha individwalment, fis-sens tar-raba’ paragrafu tal-Artikolu 263 TFUE.
56
Għandu jiġi kkonstatat li, billi sempliċement ikkonstatat l-assenza ta’ ċirkustanza partikolari dwar l-inċidenza tal-pożizzjoni tal-appellanti fis-suq, il-Qorti Ġenerali ma pprovdiet ebda element ta’ motivazzjoni, lanqas fil-qosor, li jippermetti, min-naħa, li l-appellanti tifhem jekk l-argumenti li hija ressqet sabiex issostni li l-pożizzjoni tagħha fis-suq kienet sostanzjalment affettwata ġewx eżaminati u, f’dan il-każ, għal liema raġunijiet huma tqiesu mhux xierqa sabiex jistabbilixxu tali inċidenza u, min-naħa l-oħra, li l-Qorti tal-Ġustizzja jkollha elementi suffiċjenti sabiex twettaq l-istħarriġ tagħha, hekk kif teżiġi l-ġurisprudenza mfakkra fil-punt 49 tas-sentenza preżenti.
57
F’dawn iċ-ċirkustanzi, il-Qorti Ġenerali kisret l-obbligu ta’ motivazzjoni li hija għandha taħt l-Artikolu 36 u l-ewwel paragrafu tal-Artikolu 53 tal-Istatut tal-Qorti tal-Ġustizzja tal-Unjoni Ewropea.
58
Minn dan isegwi li l-ewwel aggravju kif ukoll l-argument imsemmi fil-punt 38 tas-sentenza preżenti, ifformulat fil-kuntest tat-tieni parti tat-tieni aggravju, għandhom jintlaqgħu.
59
Konsegwentement, is-sentenza appellata għandha tiġi annullata sa fejn il-Qorti Ġenerali kkonstatat, fil-punt 31 ta’ dik is-sentenza, l-assenza ta’ ċirkustanza partikolari dwar l-inċidenza tal-pożizzjoni tal-appellanti fuq is-suq u kkonkludiet, fil-punt 32 tal-imsemmija sentenza, billi bbażat ruħha, b’mod partikolari, fuq dan il-motiv, li l-appellanti ma hijiex individwalment ikkonċernata mid-Deċiżjoni kontenzjuża, b’tali mod li r-rikors tagħha kellu jiġi miċħud bħala inammissibbli.
Fuq ir-rikors quddiem il-Qorti Ġenerali
60
Konformement mat-tieni sentenza tal-ewwel paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea, il-Qorti tal-Ġustizzja tista’, fil-każ li tannulla d-deċiżjoni tal-Qorti Ġenerali, taqta’ hija stess il-kawża b’mod definittiv meta din tkun fi stat li tiġi deċiża.
61
Dan huwa l-każ hawnhekk.
62
Għandu jitfakkar, hekk kif jirriżulta mill-punt 29 tas-sentenza preżenti, li għall-finijiet tal-evalwazzjoni tal-locus standi tal-appellanti, il-pożizzjoni attwali u futura ta’ impriża terza f’operazzjoni ta’ konċentrazzjoni f’suq li jista’ jiġi influwenzat minn din l-operazzjoni għandha tiġi affettwata b’mod sostanzjali sabiex din l-impriża tkun tista’ tkun individwalment ikkonċernata mid-deċiżjoni li tikkonstata l-kompatibbiltà tal-imsemmija operazzjoni mas-suq intern. F’dan ir-rigward, is-sempliċi fatt li att bħad-Deċiżjoni kontenzjuża jista’ jeżerċita ċerta influwenza fuq ir-relazzjonijiet ta’ kompetizzjoni li jeżistu fis-suq rilevanti u li l-impriża kkonċernata kienet tinsab fi kwalunkwe relazzjoni ta’ kompetizzjoni mal-benefiċjarju ta’ dan l-att ma jista’, fl-ebda każ, ikun suffiċjenti sabiex l-imsemmija impriża titqies li hija individwalment kkonċernata mill-imsemmi att (ara, b’analoġija, is-sentenza tat‑22 ta’ Novembru 2007, Spanja vs Lenzing, C‑525/04 P, EU:C:2007:698, punt 32).
63
Issa, għandu jiġi kkonstatat li l-kunsiderazzjonijiet magħmula mill-appellanti fir-rikors tagħha quddiem il-Qorti Ġenerali sa fejn huma jikkonċernaw il-pożizzjoni tagħha fis-suq, jikkonsistu, essenzjalment, f’li ssemmi l-azzjonisti tagħha, in-numru ta’ impjegati li hija timpjega, l-attivitajiet tagħha fis-suq jew inkella l-karatteristiċi partikolari ta’ dan tal-aħħar, mingħajr madankollu ma turi kif dawn iċ-ċirkustanzi u l-attivitajiet, kemm jekk bħala kompetitur jew bħala investitur, huma tali li jindividwalizzawha bl-istess mod bħad-destinatarji tad-Deċiżjoni kontenzjużi. Fil-fatt, l-imsemmija ċirkustanzi u attivitajiet jistgħu jikkaratterizzaw kwalunkwe produttur ieħor tal-enerġija u ma jippermettux li ssir distinzjoni bejn l-appellanti b’mod singulari meta mqabbla mal-kompetituri l-oħra tagħha fis-suq.
64
Din l-istess konstatazzjoni tapplika fid-dawl tal-argumenti l-oħra invokati mill-appellanti fir-rikors tagħha dwar, l-ewwel nett, il-fatt li hija għandha tixtri l-elettriku min-network upstream sabiex tiżgura s-sigurtà tal-provvista tal-klijenti tagħha, li għandhom iġarrbu ż-żieda fit-tariffi relatati li seħħet matul l-aħħar snin u, it-tieni nett, it-tisħiħ tar-rwol ta’ RWE bħala msieħba tal-fornituri tal-enerġija, kif ukoll tal-argument tagħha, ippreżentat fil-kuntest tal-osservazzjonijiet tagħha tas‑7 ta’ Lulju 2021 dwar in-nota ta’ intervent ta’ RWE u bbażat fuq il-ħolqien ta’ “ġgant fil-qasam tal-produzzjoni li jagħmel ħsara lill-kompetizzjoni”.
65
Minn dan isegwi li l-appellanti ma stabbilixxietx li l-pożizzjoni tagħha fis-suq hija affettwata b’mod sostanzjali mill-operazzjoni kkonċernata. Barra minn hekk, hekk kif jirriżulta mill-punt 29 tas-sentenza preżenti, anki parteċipazzjoni attiva fil-proċedura amministrattiva dwar operazzjoni ta’ konċentrazzjoni, li barra minn hekk ma hijiex stabbilita fil-każ ineżami hekk kif jirriżulta mill-punti 31 u 32 tas-sentenza preżenti, ma tistax titqies li hija biżżejjed sabiex jiġi stabbilit li deċiżjoni li tiddikjara din l-operazzjoni kompatibbli mas-suq intern tikkonċerna individwalment impriża, fis-sens tar-raba’ paragrafu tal-Artikolu 263 TFUE.
66
Konsegwentement, l-appellanti ma stabbilixxietx li hija individwalment ikkonċernata mid-deċiżjoni kontenzjuża, fis-sens tar-raba’ paragrafu tal-Artikolu 263 TFUE. Peress li l-kundizzjonijiet għal inċidenza diretta u individwali previsti f’din id-dispożizzjoni huma kumulattivi, hekk kif jirriżulta mill-punt 27 tas-sentenza preżenti, ir-rikors għal annullament tagħha għandu jiġi miċħud bħala inammissibbli.
67
F’dawn iċ-ċirkustanzi, ma hemmx lok li tingħata deċiżjoni fuq it-tielet sas-sitt aggravju, li jinkludu argumenti fuq il-mertu bbażati fuq il-premessa żbaljata li r-rikors fl-ewwel istanza kien ammissibbli.
Fuq l-ispejjeż
68
Skont l-Artikolu 184(2) tar-Regoli tal-Proċedura tal-Qorti tal-Ġustizzja, meta l-appell ikun fondat u l-Qorti tal-Ġustizzja taqta’ hija stess il-kawża definittivament, hija għandha tiddeċiedi dwar l-ispejjeż. Skont l-Artikolu 138(3) ta’ dawn ir-Regoli li, bis-saħħa tal-Artikolu 184(1) tagħhom, japplika għall-proċedura ta’ appell, jekk il-partijiet jitilfu rispettivament fuq waħda jew iktar mit-talbiet tagħhom, kull parti għandha tbati l-ispejjeż tagħha.
69
Fil-każ ineżami, peress li l-ewwel aggravju tal-appellanti kif ukoll l-argument imsemmi fil-punt 38 tas-sentenza preżenti ntlaqgħu u r-rikors għal annullament tagħha ġie miċħud, hemm lok li jiġi deċiż li kull parti għandha tbati l-ispejjeż tagħha.
70
L-Artikolu 140(1) tal-imsemmija Regoli, applikabbli wkoll għall-proċedura ta’ appell, jipprovdi li l-Istati Membri intervenjenti fil-kawża għandhom ibatu l-ispejjeż rispettivi tagħhom. Għaldaqstant ir-Repubblika Federali tal-Ġermanja għandha tbati l-ispejjeż rispettivi tagħha.
Għal dawn il-motivi, Il-Qorti tal-Ġustizzja (Il-Ħames Awla) taqta’ u tiddeċiedi:
1)
Is-sentenza tal-Qorti Ġenerali tal-Unjoni Ewropea tas‑17 ta’ Mejju 2023, eins energie in sachsen vs Il-Kummissjoni (T‑318/20, EU:T:2023:262) hija annullata.
2)
Ir-rikors ta’ eins energie in sachsen GmbH & Co. KG intiż għall-annullament tad-Deċiżjoni tal-Kummissjoni C(2019) 1711 final tas‑26 ta’ Frar 2019 li tiddikjara konċentrazzjoni kompatibbli mas-suq intern u mal-ftehim ŻEE (Każ M.8871 – RWE/E.ON Assets) huwa miċħud bħala inammissibbli.
3)
eins energie in sachsen GmbH & Co. KG, E.ON SE, RWE AG u Il-Kummissjoni Ewropea għandhom ibati l-ispejjeż rispettivi tagħhom relatati mal-proċedura fl-ewwel istanza u mal-proċedura tal-appell.
4)
Ir-Repubblika Federali tal-Ġermanja għandha tbati l-ispejjeż rispettivi tagħha.
Firem
(
*1
)	Lingwa tal-kawża: il-Ġermaniż.